Ane Dahl Torp: Gleder meg sinnssykt til å ta på kroppen til Aksel!
Ane Dahl Torp spiller forsker i Haugesund-aktuelle «Pionér», hvor Hennie har hovedrollen som dykkeren Petter. VGs anmeldelse: Sjødyktig spenning Filmen ble vist for første gang for pressen torsdag morgen, og de første reaksjonene har allerede kommet. De to har jobbet mye sammen tidligere, og møtes igjen i den norske thrilleren. I mellomtiden har Aksel Hennie fått utenlandsoppdrag i «Hercules». Og til den rollen har han trent og bygget kroppen opp, noe han selv har sendt omverdenen beviser på blant annet gjennom instagram. Og det har Ane Dahl Torp fått med seg: - Jeg gleder meg sinnsykt til å se ham, og gleder meg sinnsykt til å ta på kroppen hans! Den tror jeg er spektakulær, haha! Så der har han forandret seg siden sist. Det er det jeg gleder meg mest til i dag, sier Dahl Torp til VG, som spekulerer litt i hva de holder på med på «Hercules»-settet. - Jeg tipper de filmer litt, går inn i traileren og spiser noe veldig sunt vi ikke har hørt om her en gang. Så trener de og fyrer hverandre opp og filmer litt mer. Det er nok slik dagene går, fleiper hun. Skuespilleren har kjent Aksel Hennie «halve livet», og berømmer hans ekstreme grundighet. - Han er sinnsykt «på», sinnsykt dypt inne i stoffet på alle plan, men gir plass til andre. En veldig bra fyr å være med. - Påvirkes han av alt det andre utenom? - Det kan han få snakke om selv. Jeg merker ikke noe til det. Aksel er seg lik, og jeg kjenner han godt igjen fra jeg så ham første gang.Tematikken i filmen er ganske så macho, med spektakulære, livsfarlige dykk på flere hundre meter, enorme fysiske påkjenninger. - Det var mannsdominert på alle bauger og kanter. Kroppen er under et vanvittig press. Det er dette hun jeg spiller forsket på, de måtte følge med både på fysikken og at psyken ikke kommer helt ut å kjøre. Det var en sann pionér-tid. - Tiltrekkes du selv av slikt «eventyreri»? - Nei, haha. Nei, absolutt ikke. Jeg er mer forskertypen, som hun jeg spiller i filmen! Men jeg skulle gjerne gjort et strikkhopp!
Ane Dahl Torp har fått med seg kollega Aksel Hennies kroppslige forvandlinger den siste tiden. Nå gleder hun seg stort til å få ta på kompisen.